3.2.1.Atsietoji tiesioginė pagalba (+700,1 mln. EUR, palyginti su patvirtintais asignavimais)

Toks didelis asignavimų perviršis nustatytas palyginus šiame sektoriuje patirtas išlaidas su 2014 m. biudžete patvirtintais asignavimais, į kuriuos neįtrauktos šiam sektoriui asignuotos įplaukos. Tačiau įtraukus šiam sektoriui asignuotas 1 000 mln. EUR dydžio įplaukas (žr. * išnašą pridedamos lentelės pabaigoje), visi turimi asignavimai padidėja iki 39 252 mln. EUR, o nepanaudotų asignavimų būtų 299,9 mln. EUR.

Ši nedidelė grynoji nepanaudota suma susidarė dėl to, kad sumažėjo valstybių narių išlaidos visoms pagrindinėms šiame sektoriuje finansuojamoms schemoms. Tačiau reikėtų pažymėti, kad valstybės narės panaudojo apie 99,2 % atsietajai pagalbai skirtų asignavimų.

3.2.2.Kita tiesioginė pagalba (– 62,5 mln. EUR)

Įgyvendinant visas pagal šį biudžeto straipsnį finansuojamas schemas panaudoti beveik visi asignavimai. Ši nedidelė nepanaudota suma pirmiausia susidarė dėl to, kad buvo patirta mažiau su specialiąja susietąja parama (68 straipsnis) ir pagalbos už medvilnės plotą schemomis susijusių išlaidų.

3.3.Žemės ūkio išlaidų auditas (+ 58,6 mln. EUR)

Šis didelis 2014 m. biudžeto asignavimų žemės ūkio išlaidų audito skyriui perviršis pirmiausia susidarė dėl to, kad valstybės narės daugiau mokėjo už ginčų sprendimą, visų pirma sumokėjo kompensacines palūkanas Jülich II byloje. Be to, iš šio biudžeto skyriaus Komisija kompensuoja valstybėms narėms apie 20 mln. EUR sumą dėl to, kad į kai kuriuos Komisijos priimtus sąskaitų patvirtinimo sprendimus buvo įtraukta teigiama korekcija jų atžvilgiu.

4.EŽŪGF asignuotųjų įplaukų panaudojimas

Iš 1 priede pateiktos lentelės matyti, kad 2014 m. visos asignuotosios įplaukos siekė 1 724,4 mln. EUR. Jos buvo 260,4 mln. EUR didesnės nei iš pradžių planuota 1 464 mln. EUR suma.

Tokį skirtumą iš dalies lėmė tai, kad iš 2013 į 2014 m. galiausiai perkelta asignuotųjų įplaukų suma sudarė 710,2 mln. EUR, t. y. 95,2 mln. EUR daugiau nei biudžete numatyta 615 mln. EUR suma. Ši suma buvo visa panaudota EŽŪGF išlaidoms padengti 2014 biudžetiniais metais.

Be to, 2014 m. naujai surinktų asignuotųjų įplaukų suma buvo 1014,2 mln. EUR, o biudžete numatytoji suma – 849 mln. EUR. Iš esmės taip atsitiko dėl to, kad 2014 m. Komisija priėmė papildomų sąskaitų atitikties patvirtinimo sprendimų. Dalis naujai surinktų asignuotųjų įplaukų, kuri nebus panaudota 2014 m., bus perkelta į 2015 m. EŽŪGF biudžetą.

5.Išvados

Iš preliminarių 2014 m. EŽŪGF biudžeto išlaidų, įskaitant tiesioginių išlaidų iki 2014 m. gruodžio 31 d. įverčius, matyti, kad patvirtinti biudžeto asignavimai viršyti 939,6 mln. EUR. Šis asignavimų perviršis padengtas iš turimų 1 724,4 mln. EUR asignuotųjų įplaukų. Be to, 2014 m. nebuvo mobilizuotos krizių rezervo lėšos, todėl 424,5 mln. EUR nepanaudotų asignavimų suma lieka 2014 m. biudžete.

Pagal Reglamento (ES) Nr. 1306/2013 26 straipsnio 6 dalį Komisija priėmė Reglamentą (ES) Nr. 1259/2014, kuriame nustatytos sumos, kurios 2015 m. kompensuojamos tiesioginių išmokų, kurioms tais finansiniais metais buvo taikytas finansinės drausmės mechanizmas, gavėjams. 868,2 mln. EUR nepriskirtų asignavimų suma, atitinkanti pagal finansinės drausmės mechanizmą nustatytą sumą, valstybių narių 2014 m. išskaičiuota iš tiesioginių išmokų, turėtų būti perkelta į 2015 finansinius metus ir panaudota valstybių narių su tuo susijusioms išlaidoms kompensuoti.

Dar reikės padaryti keletą asignavimų patikslinimų ir perkėlimų metų pabaigoje. Atsižvelgiant į šiuos patikslinimus ir į pirmiau išdėstytus 2014 m. biudžeto finansavimo poreikius, apskaičiuota, kad į 2015 m. EŽŪGF biudžetą perkeltinų asignuotųjų įplaukų suma sudarys maždaug 330 mln. EUR.